Georgesjøen ligger i den vestlige grenen av Riftdalen. Det er en grunn innsjø, og den fôres med vann fra fjellområdet Ruwenzori i nordvest og fra landbruksområdene mot nordøst. De største kildeelvene er Rumi, Mubuku og Nsonge fra Ruwenzori og Mpanga (Katonga) og Dura fra nordøst. Georgesjøen drenerer sørvest til Edvardsjøen gjennom Kazingakanalen. Nedbørfeltet er en del av Nilvassdraget. De nordlige breddene av innsjøen er sumpområder bevokst med papyrus. Vannivået svinger svært lite.